สถานการณ์น้ำเขื่อนป่าสักชลสิทธิ์ ระบายน้ำเพิ่ม ระดับน้ำในแม่น้ำป่าสักยังต่ำกว่าตลิ่ง ช่วง 2-3 วันนี้ ต้องติดตามรายงานอากาศ
นายประพิศ จันทร์มา อธิบดีกรมชลประทาน เปิดเผยว่า เช้าวันนี้ ที่เขื่อนป่าสักชลสิทธิ์ มีการระบายน้ำ 400 ลบ.ม./วินาที ทำให้ระดับน้ำในแม่น้ำป่าสักด้านท้ายเขื่อนเพิ่มขึ้น ที่อำเภอพัฒนานิคม จังหวัดลพบุรี อำเภอแก่งคอย จังหวัดสระบุรี อำเภอเมือง จังหวัดสระบุรี อำเภอท่าเรือ จังหวัดพระนครศรีอยุธยา แต่พบยังคงต่ำกว่าตลิ่ง ในขณะที่เขื่อนพระราม 6 มีการระบาย 332 ลบ.ม./วินาที ด้านสถานการณ์น้ำลุ่มน้ำเจ้าพระยา อำเภอเมือง จังหวัดนครสวรรค์ มีน้ำไหลผ่าน 2,350 ลบ.ม./วินาที แนวโน้มลดลง ก่อนไหลลงสู่เขื่อนเจ้าพระยา ที่มีปริมาณน้ำไหลผ่าน 2,512 ลบ.ม./วินาที ส่งผลให้ระดับน้ำในพื้นที่ด้านท้ายเพิ่มขึ้น โดยที่อำเภอบางไทร จังหวัดพระนครศรีอยุธยา ซึ่งเป็นจุดเฝ้าระวังประมาณน้ำก่อนไหลลงสู่กรุงเทพฯ และปริมณฑล มีน้ำไหลผ่าน 2,646 ลบ.ม./วินาที ลดลงจากวานนี้เล็กน้อย มีการนำน้ำเข้าทุ่งพื้นที่ลุ่มต่ำลุ่มน้ำเจ้าพระยาไปแล้ว รวมกว่า  1,550ล้าน ลบ.ม. หรือร้อยละ 91 ของปริมาณน้ำทั้งหมดอย่างไรก็ตามกรมชลประทาน ยังคงเฝ้าระวังติดตามสถานการณ์ฝนที่ยังตกชุกและตกหนักบางแห่งอย่างใกล้ชิดตลอด 24 ชม. จนกว่าจะสิ้นสุดฤดูฝน ขอให้ประชาชนบริเวณพื้นที่ลุ่มต่ำและริมน้ำ ติดตามสภาพอากาศและสถานการณ์น้ำจากหน่วยงานราชการอย่างใกล้ชิด